Larisa Reisner

Larisa Mikhailovna Reisner (; 1895eko maiatzaren 13agreg./maiatzaren 1jul. - 1926ko otsailaren 9a) Polonian jaiotako errusiar boltxebikea izan zenReisner, Larisa, K17 2017-07-07. CC0 Domeinu Publikoa.

 Biografia 
 Kazetari lanean 
Bere familia tradizio iraultzailekoa izaki, mugimendu eta literatura iraultzailearekin harreman handia izan zuen. 1905ean, Errusiara joan zen bizitzera eta giroa orduan bor-bor zebilen. Hasiera batean literatura munduan barneratu zen eta idazle-ikasketa egin nahi izan zuen. Lehen Mundu Gerra hasi zenean, posizio internazionalistarekin bat egin zuen eta gerraren kontrako Rudin egunkarira batu zen. Maksim Gorki idazlearen oso laguna izan zen, eta honen Letopis buletin literarioan ere idatzi zuen. Gorkirekin zuen harremana Otsaileko iraultzaren ostean indartu egin zen, Gorkik fundatutako Novaia Zhizn (“Bizitza Berria”) egunkari politikoan lan egiten hasi baitzen. Bertan, koaliziozko Gobernuaren kontrako postura izan zuen, beraz, ideia boltxebikeengana hurbiltzen hasi zen eta kazetari ospea handitzen hasi zitzaion. Hala ere, Alderdi Boltxebikearekin bat ez zuen egin Urriko Iraultza gertatu arte.

 Jarduera politikoa 
Hasiera batean Anatoli Lunatxarskiren pe egin zuen lan Kultura eta Hezkuntzarako Herri Komisariotzan, monumentuak babesteko ardurarekin. Hala ere, gutxira Armada Gorrian sartu zen Komisario Militar gisa, V. armadan (Kazango frontean lehenbizi eta gero Volgako frontean), hain zuzen ere. 1919an, Moskuko Kuartel Nagusiaren komisario militar izatera iritsi zen. Une latzak ere bizi izan zituen, adibidez Kronstadten egon zen 1921ko matxinada antiboltxebikea izan zenean. Bere esperientzia militarraren inguruan, Frontea liburua idatzi zuen, Errusian oso saldua eta irakurria izan zena. Kronstadteko matxinada antiboltxebikea zapaldu ostean, Afganistanera bidaiatu zuen. 1923an, Alemaniara bidaiatu zuen, Komiternaren eta Alemaniako Alderdi Komunistaren arteko lotura lanak egitera. Orduan, Alemanian matxinada komunistak gertatzen ari ziren eta liburu bi idatzi zituen pasarte horien inguruan (horietako bat, Hanburgo Barrikadez josia, debekatu egin zuten). Alemaniatik bueltan, Uraletara joan zen, hango langileekin lan kulturala egitera eta hango arazoen berri ematera. 1925ean, malariaz gaixotu zen, eta gutxira tifusak ere hartu zuen. Oso gazte hil zen, 1926an.

 Erreferentziak 

Kategoria:Errusiako Iraultzako biografiak
Kategoria:Sobietar Batasuneko militarrak
Kategoria:Errusiako komunistak
Kategoria:Errusiako idazleak
Kategoria:Errusiako Gerra Zibileko militarrak
Kategoria:Errusiako militarrak
Kategoria:Alemaniako komunistak
Kategoria:Errusiako politikariak
Kategoria:Sobietar Batasuneko politikariak
Kategoria:Emakume militarrak
Kategoria:Emakume politikariak
Kategoria:XX. mendeko emakume idazleak
Kategoria:Moskun hildakoak
Kategoria:Boltxebikeak